CELEX: C2005/006/88
Language: el
Date: 2005-01-08 00:00:00
Title: Υπόθεση Τ-441/04: Προσφυγή του Jean Claude Heyraud κατά της Επιτροπής των Ευρωπαϊκών Κοινοτήτων που ασκήθηκε στις 2 Νοεμβρίου 2004

8.1.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 6/45
            
         Προσφυγή του Jean Claude Heyraud κατά της Επιτροπής των Ευρωπαϊκών Κοινοτήτων που ασκήθηκε στις 2 Νοεμβρίου 2004
   (Υπόθεση Τ-441/04)
   (2005/C 6/88)
   Γλώσσα διαδικασίας: η γαλλική
   Ο Jean Claude Heyraud, κάτοικος Βρυξελλών, εκπροσωπούμενος από τους δικηγόρους Sébastien Orlandi, Albert Coolen, Jean Noël Louis και Etienne Marchal, με τόπο επιδόσεων στο Λουξεμβούργο, άσκησε ενώπιον του Πρωτοδικείου των Ευρωπαϊκών Κοινοτήτων, στις 2 Νοεμβρίου 2004, προσφυγή κατά της Επιτροπής των Ευρωπαϊκών Κοινοτήτων.
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής περί καταρτίσεως πίνακα των προαχθέντων στον βαθμό Α3 υπαλλήλων όσον αφορά τη δεύτερη σειρά, για με το έτος προαγωγών 2003 και περί απορρίψεως της υποψηφιότητας του προσφεύγοντος,
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα:
   Ο προσφεύγων στην υπό κρίση υπόθεση, υπάλληλος βαθμού Α4, προσβάλλει την άρνηση της ΑΔΑ να τον προαγάγει στον ανώτερο βαθμό όσον αφορά το έτος προαγωγών σχετικά με τη δεύτερη σειρά 2003.
   Προς στήριξη των ισχυρισμών του, ο προσφεύγων επικαλείται παράβαση του άρθρου 45 του ΚΥΚ καθώς και προσβολή της αρχής της απαγορεύσεως των διακρίσεων.
   Συναφώς, διευκρινίζει ότι η Επιτροπή προέβη σε «τυποποίηση των μονάδων αξιολογήσεως» που είχαν χορηγηθεί από τις γενικές διευθύνσεις στους προακτέους υπαλλήλους του ενδιάμεσου πλαισίου του βαθμού Α4 προκειμένου να προβεί σε συγκριτική εξέταση των προσόντων όπως επιβάλλεται από τον ΚΥΚ. Ο τυποποιημένος βαθμός καθορίζεται σε σχέση με τον μέσο όρο των μονάδων αξιολογήσεως που έχουν χορηγηθεί στους υπαλλήλους βαθμού Α4 που είναι επιλέξιμοι για προαγωγή στον βαθμό Α3 όσον αφορά τη δεύτερη σειρά.
   Η χρησιμοποιηθείσα από την Επιτροπή μέθοδος είναι κατάλληλη μόνο στο μέτρο που ο υπολογισμός του μέσου όρου γίνεται βάσει επαρκούς αριθμού επιλεξίμων υπαλλήλων. Όμως, δεδομένου ότι ο προσφεύγων ήταν ο μόνος υπάλληλος βαθμού Α4 της υπηρεσίας του που ήταν επιλέξιμος για προαγωγή όσον αφορά τη δεύτερη σειρά σχετικά με το έτος προαγωγών 2003, του χορηγήθηκε ο τυποποιημένος βαθμός του 20 και τούτο ανεξαρτήτως των προσόντων του και ασχέτως των ειδικών κριτηρίων που χρησιμοποιούνται από την υπηρεσία του για τον καθορισμό των μονάδων αξιολογήσεως.